
Selam alejkum! Imam jedno pitanje koje me muči već dvije godine. Naime, 2010. godine ostala sam trudna i tada je moj muž rekao da ne želi da imamo dijete, mada to nikad prije nije ni spominjao, ali eto odjednom je htio da abortiram. Ja nisam htjela, jer znam koliki je to grijeh, ali dok sam bila u bolnici na pregledu, on je počeo da histerizira i da govori kako je teška finansijska situacija i kako on nije spreman da bude otac…


U zemlji u kojoj živimo, Švedskoj, postoji uvijek minimum od kojeg se može živjeti, pa i ta beba, a i on je imao posao. Ali, uglavnom pod pritiskom njegovih prijetnji i izjave da ne želi da bude otac tom djetetu, ja sam popila tabletu koja je izazvala pobačaj. Bila sam trudna 6 sedmica i 4 dana. Nekoliko mjeseci nakon toga, kad sam se oporavila, ostavila sam ga, jer on mi nikad prije nije rekao da ne želi djecu. Ja sam izgubila puno krvi nakon tog abortusa i ni dan-danas nisam to psihički preboljela. Ostavila sam ga jer mi je bilo krivo što je rekao da neće dijete i što je ubio svoje dijete, a kada je njegova snaha ostala trudna, on je bio sav sretan, kupovao je poklone i naravno darivao ih je novcem. Očigledno tad nije bilo ‘’problema’’ sa finansijama. Mene sad zanima, da li je taj plod već imao dušu, srce, u tih 6 sedmica i 4 dana? Ja sam svjesna da sam kriva koliko i on, ali me samo zanima da li je to dijete imalo dušu? Hvala vam unaprijed!


* 
* 
* 
* 
* 
* 
* 

 
Muž me nagovorio na abortus

Vaši osjećaji grižnje savjesti i krivice i opiranje abortusu ukazuju na ***[iman](https://pitajucene.com/search/iman/questions/ "Pretraži pitanja o Imanu")*** i zaslužuju svaku pohvalu. Allah je Taj koji daje opskrbu i svijest o tome ne ostavlja mjesta za strah od siromaštva. Isto tako, potomstvo je jedan od ciljeva braka. Vaš sada već bivši muž nije imao pravo na traženje abortusa i sigurno snosi krivicu. Shodno hadisima, duša se udahnjuje u plod u 120. danu i očigledno je da nije bila udahnuta u vaš plod (46 dana). Međutim, to nimalo ne umanjuje opasnost i grijeh abortusa.


Pored toga, vi se morate razvesti od svoga bivšeg muža, jer nije dovoljno da samo odete od njega bez talaka – davanja razvoda. Dakle, vaš muž mora vam dati razvod braka kako biste na islamski ispravan način izašli iz bračne zajednice. Također, iskreno se pokajte Allahu i činite dobra djela kako biste pobrisali loša djela. Molim Allaha da vam podari zdravlje i svako dobro na dunjaluku i ahiretu! Allah najbolje zna!


Na pitanje odgovorio: mr. ***[Osman Smajlović](https://pitajucene.com/search/Osman+Smajlovi%C4%87/answers/ "Pretraži odgovore od mr. Osman Smajlović")***  

Preuzeto sa stranice <http://www.n-um.com>


